b'\n_START_ARTICLE_\nKanrinmaru\n_START_SECTION_\nValmistus\n_START_PARAGRAPH_\nSh\xc5\x8dgunaatin hallinto, Bakufu, tilasi vuonna 1853 Alankomaista, jolla ainoana l\xc3\xa4nsimaana oli diplomaattisuhteet Japaniin eristyneisyyden aikana, Fop Smitin telakalta Kinderdijkist\xc3\xa4. Japaniksi nimetyn aluksen luovutti 21. syyskuuta 1857 Alankomaiden laivaston luutnantti Willem Huyssen van Kattendijke. Se sijoitettiin aluksi vastaperustettuun Nagasakin merisotakouluun, jossa aluksen avulla oli tarkoitus luoda perusta tiet\xc3\xa4mykselle l\xc3\xa4nsimaisesta sotateknologiasta.\n_START_SECTION_\nPalvelus\n_START_PARAGRAPH_\nBakufu l\xc3\xa4hetti kolme vuotta my\xc3\xb6hemmin Kanrinmarulla l\xc3\xa4hetyst\xc3\xb6n Yhdysvaltoihin San Franciscoon, jolloin aluksesta tuli ensimm\xc3\xa4inen Tyynenmeren ylitt\xc3\xa4nyt japanilainen alus. Matkan yhten\xc3\xa4 p\xc3\xa4\xc3\xa4m\xc3\xa4\xc3\xa4r\xc3\xa4n\xc3\xa4 oli esitell\xc3\xa4 l\xc3\xa4nsimaille, ett\xc3\xa4 Japani oli kyennyt ottamaan k\xc3\xa4ytt\xc3\xb6\xc3\xb6n l\xc3\xa4nsimaisen teknologian. Alus l\xc3\xa4hti 9. helmikuuta 1860 Uragasta San Franciscoon p\xc3\xa4\xc3\xa4llikk\xc3\xb6n\xc3\xa4\xc3\xa4n Katsu Kaish\xc5\xab ja l\xc3\xa4hes sadan hengen japanilainen miehist\xc3\xb6 sek\xc3\xa4 yhdysvaltalainen upseeri John M. Brooke. Alusta saattoi Yhdysvaltain laivaston USS Powhatan. Matkan virallisena tavoitteena oli kuljettaa ensimm\xc3\xa4inen japanilainen l\xc3\xa4hetyst\xc3\xb6 Yhdysvaltoihin ja allekirjoittaa uusi yst\xc3\xa4vyys-, kauppa- ja merenkulkusopimus Yhdysvaltain kanssa._NEWLINE_Vuoden 1867 syttyi Boshin-sota Bakufun ja keisarin kannattajien v\xc3\xa4lill\xc3\xa4, mik\xc3\xa4 johti lopulta Meiji-restauraatioon. Sodan lopulla syyskuussa 1868 alus kuului Enomoto Takeakin laivasto-osastoon, josta tuli Ezon tasavallan laivasto. Osasto joutui matkalla pohjoiseen taifuuniin, jolloin Kanrinmaru vaurioitui. Alus joutui hakeutumaan suojaan Shimizuun, miss\xc3\xa4 keisarilliset joukot valtasivat aluksen huhtikuussa. Saman vuoden lopulla kauppaministeri\xc3\xb6 otti aluksen hallintaansa, ja sit\xc3\xa4 k\xc3\xa4ytettiin kuljetusaluksena vuoteen 1872._NEWLINE_Alus tuhoutui vuonna 1871 Esashissa jouduttuaan taifuuniin.'